སྡེ་པའི་ཀླན་ཀདང་།ཤི་གསོནརླུང་ནག་འཚུབ་མསོགས་ཀྱིས་ཆོས་ལ་ཁ་གཡར་ནས་དད་ལྡན་མང་ཚོགས་མགོ་བསྐོར་བའི་ཚུལ་ལ་སུན་འབྱིན་ནན་པོ་བྱས་ཡོད།བོད་མི་རིགས་ནི་ཆོས་ལ་དད་སེམས་ཆེ་བའི་མི་རིགས་ཤིག་ཡིན་ཞིང་།ཆོས་ཕྱིར་འདི་སྣང་ཐམས་ཅད་བློས་གཏོང་ཕོད་པ་ལྟ་བུའི་མི་རིགས་ཤིག་ཀྱང་ཡིན་ན།ཆོས་རྫུན་འགའ་ཞིག་གིས་དད་ལྡན་མང་ཚོགས་ཀྱི་ཆོས་དད་ཀྱི་བསམ་པ་དེ་བེད་སྤྱད་ནས་མགོ་སྐོར་བསླུ་ཁྲིད་བྱེད་པ་ནི་སྔར་ནས་ད་བར་སྤྱི་ཚོགས་ཀྱི་ཡོངས་ཁྱབ་སྣང་ཚུལ་ཞིག་ཡིན།ཚེ་རིང་དོན་གྲུབ་ཀྱིས་སྤྱི་ཚོགས་ཀྱི་ཚུལ་ངན་དེ་རྒྱ་ཡན་དུ་གཏོང་ཐབས་མེད་པའི་གལ་ཆེའི་གནད་དོན་ཞིག་ལ་འཛིན་ནས་གང་གི་བརྩམས་སྒྲུང་མང་པོ་ཞིག་གིས་སྣང་ཚུལ་ངན་པ་དེར་ཡིད་གཉིས་འཛིན་མེད་པར་སུན་འབྱིན་ནན་པོ་བྱས་ཡོད་ཅིང་ཨ་ལགས་འབྲོང་ལྟ་བུ་ནི་དེའི་ཐད་ཀྱི་དཔེ་མཚོན་མི་སྣ་ཞིག་ཡིན།དཔེར་ན།སྡེ་པའི་ཀླན་ཀརུ་བོད་ཡུལ་དུ་དངོས་སུ་བྱུང་བའི་གནས་ཚུལ་ལ་གཞིགས་ནས།ཞལ་འདེབས་ཐེངས་གསུམ་བཙན་གྱིས་ཇི་ལྟར་བསྡུས་པའི་བརྒྱུད་རིམ་དང་།བརྒྱུད་རིམ་དེ་ལ་བརྟེན་ནས་ཆོས་ཕྱོགས་དང་།སྲིད་ཕྱོགས།མང་ཚོགས་བཅས་ཀྱི་འཐུས་ཚབ་མི་སྣ་རིགས་གསུམ་འབྲི་བཞེངས་བརྒྱུད།ཆོས་ལ་ཁ་གཡར་ནས་རྒྱ་ཆེའི་མི་དམངས་མང་ཚོགས་ཀྱི་བདེ་སྡུག་ལ་ཇི་མི་སྙམ་པར་བརྡབ་གསིག་ཆེན་པོ་བཟོས་པའི་སྡིག་ཉེས་དམར་འབུད་ཀྱིས་ཆོས་སྲིད་གང་ཡིན་ཀྱང་རྒྱ་ཆེའི་མང་ཚོགས་ཀྱི་ཁེ་ཕན་དང་འགལ་མི་རུང་བའི་གནས་ལུགས་བསྟན་ཡོད་པ་དང་།གལ་སྟེ་དེ་ལྟར་མིན་ན་མཐར་རང་ཉིད་གྲོགས་མེད་ཁེར་ཀྱང་དུ་ལུས་ངེས་པའི་དྲན་སྐུལ་བྱས་སྟེ་ཆོས་པ་ཟོག་རྫུ་ཚོར་ཐ་ཚིག་ནན་པོ་བསྒྲགས་ཡོད།